הכנסת השמונה-עשרה

הצעת חוק של  חברי הכנסת		זאב בילסקי
					חמד עמאר
							
					פ/2624/18			

הצעת חוק נגישות לדיווח על נהיגה מסוכנת בחברות, התשע"א–2010
מטרה	1.	מטרת חוק זה היא לחייב חברה לאתר ולטפל בנהיגה מסוכנת בקרב עובדיה על מנת למנוע תאונות דרכים, ולאפשר לציבור הרחב להתלונן ישירות אצל קצין הבטיחות של החברה, או למי שמספק שירות זה לחברה, על אופן הנהיגה של עובדי החברה.	
הגדרות	2.	בחוק זה –	
		"חברה" – מיזם, עסק, תאגיד או מוסד, שרשומים על שמו, או שהוא מפעיל או מנהל, כלי רכב  כאמור בסעיף 3;	
		"מעקב" – איסוף הדיווחים על עבירות תעבורה ומעקב בנוגע אליהם;	
		"נגישות לדיווח" – אפשרות לדיווח ישיר לקצין בטיחות של חברה או למי שמספק שירות זה לחברה, במשך 24 שעות ביממה, למעט בימי המנוחה כמשמעותם בסעיף 18א(א) בפקודת סדרי השלטון והמשפט, התש"ח–1948;	
		"עבירת תעבורה" – כהגדרתה בפקודת התעבורה;   	
		"קצין בטיחות" – מי שרשות הרישוי הסמיכה לשמש כקצין בטיחות בתעבורה, בהתאם להוראות חלק י' בתקנות התעבורה, התשכ"א–1961, שתפקידו, בין היתר, להקפיד על נהיגה זהירה ובטוחה של מי שנוהג ברכב שהחברה העמידה לרשותו, ולדאוג לתקינות כלי הרכב שבאחריותו;	
		"השר" – שר התחבורה והבטיחות בדרכים.	
חובת הקמת מנגנון לדיווח ולמעקב	3.	(א)	חברה אשר בבעלותה או ברשותה, לרבות בדרך של שכירות, כלי רכב כמפורט בסעיף קטן (ב) (בחוק זה – כלי רכב של החברה), תפעיל מנגנון שיאפשר נגישות לדיווח ולמעקב אחר עבירות תנועה המבוצעות על ידי עובדיה ועל ידי מי שהחברה העמידה לרשותו רכב, וכן למעקב על תקינות כלי הרכב.	
		(ב)	הוראות סעיף קטן (א) יחולו על חברה, שבבעלותה או בהחזקתה בפועל סוגי כלי הרכב, כמפורט בטור א' במספר שאינו פחות מהנקוב לצידו בטור ב':	
			טור א'	טור ב'	
			(1)	רכב נוסעים פרטי, רכב פרטי דו שימושי או רכב מסחרי שמשקלו הכולל המותר עד 4,000 ק"ג.	40	
			(2)	אוטובוס, מונית, או רכב מסחרי שמשקלו הכולל המותר 4,001 ק"ג או יותר.	20	
			(3)	כלי רכב שחלקם מהסוג שבפסקה (1) וחלקם מהסוג שבפסקה (2) או סוג אחר.	20	
		(ג)	מנגנון כאמור בסעיף קטן (א) יכלול גם מענה טלפוני אנושי לדיווח באופן ישיר, ללא מערכת משיבון אוטומטית.	
נקיטת הליכים נגד נהגי החברה	4.	קצין בטיחות של חברה או מי שמספק שירות זה לחברה, ינהל מעקב אחר דיווח שקיבל מהציבור ומהמשטרה בנוגע לנהיגתם של עובדי החברה בכלי רכב של החברה, ויפעל בהתאם לנוהל שקבעה החברה, ביחס לנהגים המבצעים עבירות תנועה.	
הדבקת מדבקה	5.	חברה תדביק על גבי כלי הרכב שלה, במקום הנראה לעין, מדבקה שבה יצוינו פרטי ההתקשרות עם קצין הבטיחות של החברה, או מי שמספק שירות נגישות לדיווח לחברה, ובכלל זה מספר טלפון תלת-ספרתי או ארבע-ספרתי, בין בתוספת כוכבית ובין בלעדיה; השר יקבע פרטים ביחס למדבקה, ובכלל זה את גודלה ואת גודל האותיות והספרות שבה.	
תקנות	6.	השר ממונה על ביצוע חוק זה והוא רשאי להתקין תקנות לביצועו, ובכלל זה הוראות בנוגע לחובת החברה –	
		(1)	לנהל דין וחשבון תקופתי שיכלול מידע סטטיסטי בנוגע ליישום חוק זה, ובלבד שחברה לא תחויב למסור מידע אישי על נהגים;	
		(2)	להשתמש בתוכנה ייעודית שמטרתה ניהול ומעקב אחר רישום דיווחים, ומאפשרת מעקב תקופתי ושיתוף נתונים עם גורמים מקצועיים באמצעות האינטרנט;	
		(3)	לדווח לשר על השלמת ההכנות לביצוע הוראות חוק זה.	
עונשין	7.	חברה העוברת על הוראות סעיפים 3 או 5, דינה – קנס בסך 25,000 שקלים חדשים.	
תחילה	8.	תחילתו של חוק זה שלושה חודשים מיום פרסומו.	

דברי הסבר
תאונות הדרכים הן אחד מגורמי המוות והפציעה השכיחים ביותר במדינת ישראל. נוסף על כך, נגע זה עולה למדינת ישראל כ-12.5 מיליארד שקלים בשנה.אחת הדרכים לצמצם תופעה זו היא גיוס אזרחי המדינה הנוהגים בכבישים נגד נהיגה פרועה ובלתי אחראית, תוך איתור וטיפול פרטני בנהגים בעלי נטייה לנהיגה מסוכנת החוזרת על עצמה. 
חברות רבות נוהגות לרכוש או לשכור כלי רכב מסוגים שונים לצורכי עבודה או כחלק מתנאי השירות של עובדיהן במדינת ישראל נוהג זה נפוץ בצורה יוצאת דופן בהשוואה לכל מדינה אחרת בעולם גורמים שונים מעריכים את כמות כלי הרכב השייכים לחברות, הן בבעלות והן בשכירות, בכרבע מכמות כלי הרכב בכבישי הארץ מאחר שרכב החברה אינו בבעלותו הפרטית של הנהג, במקרים רבים קיימת נטייה לנהיגה תוקפנית, בזבזנית ומזהמת (סביבתית) המביאה לסיכון גבוה מהרגיל של הנהג והמשתמשים האחרים בדרך.
מחקרים שבוצעו ברחבי העולם אף מצאו קשר ישיר בין צריכת דלק גבוהה למעורבות בתאונות דרכים. בנוסף, הוכח שנהיגה מסוג זה מביאה למפגעים סביבתיים ברמות מוגברות - זיהום אוויר, זיהום מי תהום, צריכת דלק מוגברת, רעש וכדומה.
מטרת הצעת החוק היא להביא להפחתה משמעותית בתאונות הדרכים על ידי שיפור בתרבות הנהיגה של הנהגים הנוהגים ברכב שהם מקבלים מהחברה שבה הם מועסקים. מוצע לחייב כל חברה שבבעלותה או ברשותה, לרבות בדרך של שכירות, כלי רכב כמפורט בהצעת החוק, להקים מנגנון שיאפשר לציבור לדווח על התנהגות שלילית של נהגים המשתמשים בכלי הרכב של החברה, על עבירות תנועה שביצעו, ועל כל עניין אחר כגון תקלות טכניות בכלי הרכב. מנגנון הנגישות לדיווח יאפשר לקצין הבטיחות של חברה פלונית לאתר התנהגות מסוכנת של נהגים הנוהגים ברכבי החברה מבעוד מועד ועל ידי כך למנוע תאונות. לפיכך, מוצע לקבוע כי לשם יישום מנגנון כאמור תחויב חברה להפעיל מענה טלפוני אנושי אשר יקלוט את הדיווח באופן ישיר, ללא מערכת משיבון אוטומטית, ועל כל רכב של חברה תודבק מדבקה במקום הנראה לעין, שבה יצוינו פרטי ההתקשרות עם קצין הבטיחות של החברה. כן מוצע להסמיך את שר התחבורה והבטיחות בדרכים להתקין תקנות לשם יישום הצעת החוק, ובכלל זה תקנות לעניין חובת החברה לנהל דו"חות תקופתיים שיכללו מידע סטטיסטי בנוגע ליישום החוק המוצע, ותקנות לעניין חובת החברה להשתמש בתוכנה ייעודית שמטרתה ניהול ומעקב אחר רישום דיווחים, ושיתופם דרך האינטרנט, ובלבד שחברה לא תחויב למסור מידע אישי על נהגים. לבסוף, מוצע לקבוע סעיף עונשין, לפיו יוטל קנס בסך 25,000 שקלים חדשים על חברה שתעבור על הוראות החוק הנוגעות להקמת המנגנון ולחובת הדבקת המדבקה על גבי כלי הרכב של החברה.
הצעת החוק מסתמכת על ניסיון ישראלי ובין לאומי  המצביע על כך שפעולה פשוטה כהדבקה של מדבקה על הרכב, ועליה השאלה "איך אני נוהג?", מפחיתה את שיעור תאונות הדרכים בהן מעורבים עובדי החברה  בכ- 20% עד 50%  ויותר. 
יצוין, כי קיים חשש מצד חלק מאנשי מקצוע העוסקים בבטיחות תעבורתית לגבי הסיכון שבהסחת הדעת הנובע מחיוג מטלפון בזמן נסיעה במיוחד כשמספר הטלפון מופיע בגופן קטן יחסית. אכן, נוהל 6 שהוציא גף קציני בטיחות בתעבורה במשרד התחבורה והבטיחות בדרכים, במטרה לעגן הסדר דומה לזה המוצע בהצעת החוק – (להלן – נוהל 6), לא קבע הנחיות מחייבות לגבי גדלי וסוגי הגופנים של האותיות ומספרי הטלפון על גבי המדבקות. ואולם,אין נתון סטטיסטי המצביע  על עליה בשיעור תאונות הדרכים שנגרמו כתוצאה מיישומו של נוהל 6, ולעומת זאת חלה ירידה בשיעור הכללי של תאונות הדרכים. אשר על כן, סביר שחיוג לצורך דיווח על עברייני התנועה ישפיע לטובה על התנהגותם של הנהגים בישראל.כמו כן, ההסדר המוצע בהצעת החוק אינו מחייב כל הערכות תקציבית מצד המדינה, ובדומה, העלויות לחברות שיהיו כפופות להסדר זה גם הן זניחות. כיום עלות השירות היא 1-3 שקלים חדשים לרכב בחודש, ועלויות אלו צפויות לרדת עם קבלת החוק המוצע ועימו הגדלת השוק והתחרות.  
הצעת חוק דומה בעיקרה הונחה על שולחן הכנסת השש-עשרה (פ/2084/16) על ידי חברי הכנסת גלעד ארדן ועמרם מצנע. בעת הכנת הצעת החוק לקריאה הראשונה, נענו יוזמי הצעת החוק להצעת משרד התחבורה והבטיחות בדרכים להקפיא את הליך החקיקה מאחר שהמשרד התחייב ליישם את ההסדרים המוצעים בהצעת החוק בתקנה שיתקין שר התחבורה והבטיחות בדרכים. ואולם, נוהל 6 שקבע משרד התחבורה והבטיחות בדרכים נכנס לתוקף ביום 01/07/2005 הוא הסדר בלתי מחייב מאחר שציות להוראות הנוהל הינו בגדר רשות, הוראותיו אינן נאכפות, ולפיכך ראוי לקבוע הסדר מחייב בחקיקה ראשית.
הצעות חוק דומות בעיקרן הונחו על שולחן הכנסת השש-עשרה על ידי חברי הכנסת גלעד ארדן, עמרם מצנע וקבוצת חברי כנסת (פ/2084), ועל שולחן הכנסת השבע-עשרה על ידי חבר הכנסת גלעד ארדן (פ/1902/17).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ג' בחשוון בתשע"א – 11.10.10